**Έκθεση της Κοινοβουλευτικής Επιτροπής Άμυνας για το νομοσχέδιο «Ο περί Εθνικής Φρουράς (Τροποποιητικός) Νόμος του 2022»**

**Παρόντες:**

Μαρίνος Σιζόπουλος, πρόεδρος Ζαχαρίας Κουλίας

Γιώργος Κάρουλλας Παύλος Μυλωνάς

Χάρης Γεωργιάδης Χρίστος Χρίστου

Κώστας Κώστα Αλέκος Τρυφωνίδης

Βαλεντίνος Φακοντής

Η Κοινοβουλευτική Επιτροπή Άμυνας μελέτησε το πιο πάνω νομοσχέδιο σε δύο συνεδρίες της, οι οποίες πραγματοποιήθηκαν στις 10 και 25 Νοεμβρίου 2022. Στο πλαίσιο των συνεδριάσεων της επιτροπής κλήθηκαν και παρευρέθηκαν ο Υπουργός Άμυνας και ο Αρχηγός Εθνικής Φρουράς, συνοδευόμενοι από υπηρεσιακούς παράγοντες, καθώς και εκπρόσωπος της Νομικής Υπηρεσίας της Δημοκρατίας.

Σημειώνεται ότι στο στάδιο της συζήτησης του νομοσχεδίου παρευρέθηκε επίσης το μέλος της επιτροπής κ. Χάρης Γεωργιάδης.

Σημειώνεται περαιτέρω ότι η επιτροπή εξέτασε το νομοσχέδιο κατά προτεραιότητα, σύμφωνα με τις πρόνοιες του Κανονισμού 40Α του Κανονισμού της Βουλής των Αντιπροσώπων, για λόγους που προκύπτουν από τη σημασία και τον σκοπό της προτεινόμενης νομοθετικής ρύθμισης.

Σκοπός του νόμου που προτείνεται είναι η τροποποίηση του περί Εθνικής Φρουράς Νόμου, ώστε να παρασχεθεί στον Υπουργό Άμυνας η εξουσία ίδρυσης Ακαδημίας Ασφάλειας και Άμυνας, με σκοπό την επιμόρφωση και εκπαίδευση τόσο των στελεχών της Εθνικής Φρουράς όσο και των λοιπών σωμάτων ασφαλείας στον τομέα της ασφάλειας και της άμυνας σε εθνικό, περιφερειακό, ευρωπαϊκό και διεθνές επίπεδο.

Σύμφωνα με τα στοιχεία που κατατέθηκαν στην επιτροπή από το Υπουργείο Άμυνας, η οργάνωση, ο τρόπος λειτουργίας και επιμέρους λεπτομέρειες για το έργο της υπό αναφορά ακαδημίας θα ρυθμίζονται με απόφαση του Υπουργού Άμυνας.

Σύμφωνα με τα ίδια στοιχεία, η αποστολή της ακαδημίας συνοψίζεται στα ακόλουθα:

1. Την επιμόρφωση και εκπαίδευση των στελεχών της Εθνικής Φρουράς σε στρατηγικό επίπεδο, ώστε να αποκτήσουν σφαιρική και σύγχρονη αντίληψη σε ζητήματα ηγεσίας, ανάλυσης της διεθνούς πολιτικοστρατιωτικής κατάστασης, καθώς και σύγχρονων μεθόδων και διαδικασιών διαχείρισης κρίσεων και λήψης αποφάσεων.
2. Την επιμόρφωση στελεχών των λοιπών σωμάτων ασφαλείας, όπως η Αστυνομία, η Πυροσβεστική, το Λιμενικό Σώμα και η Πολιτική Άμυνα, καθώς και λειτουργών όλων των φορέων της Δημοκρατίας που εμπλέκονται στον τομέα της ασφάλειας και άμυνας, οι οποίοι, ως εκ της θέσεως και της ιδιότητάς τους, χειρίζονται θέματα που άπτονται της εθνικής ασφάλειας και άμυνας.
3. Την ανάπτυξη συνεργασίας με ανώτατα εκπαιδευτικά ιδρύματα της Κύπρου και του εξωτερικού, στρατιωτικές ακαδημίες άλλων χωρών, ερευνητικά κέντρα, καθώς και με το Ευρωπαϊκό Κολλέγιο Ασφάλειας και Άμυνας.
4. Την προώθηση κοινής αντίληψης περί της Κοινής Πολιτικής Ασφάλειας και Άμυνας (ΚΠΑΑ) και της Κοινής Εξωτερικής Πολιτικής και Πολιτικής Ασφάλειας (ΚΕΠΠΑ) μέσω διεθνών εκπαιδεύσεων, ώστε να καταστεί σταδιακά η Κύπρος περιφερειακό σημείο εκπαίδευσης στα θέματα και τις αποστολές της ΚΠΑΑ.
5. Την προώθηση της ευρωπαϊκής πρωτοβουλίας για την ανταλλαγή νέων αξιωματικών.
6. Την επικοινωνία σε θέματα που άπτονται της ασφάλειας και της άμυνας σε όλο το φάσμα της κοινωνίας.
7. Την ανάπτυξη εκπαιδευτικών προγραμμάτων και δραστηριοτήτων για τον, κατά το δυνατό, καλύτερο και αποτελεσματικότερο τρόπο εκμετάλλευσης των ανθρώπινων και χρηματικών πόρων που θα παραχωρούνται στην ακαδημία για την επίτευξη των σκοπών της.

Στο στάδιο της συζήτησης του νομοσχεδίου, ο Υπουργός Άμυνας ανέφερε στην επιτροπή ότι οι προτεινόμενες ρυθμίσεις κρίθηκαν αναγκαίες στο πλαίσιο της συνεχούς προσπάθειας για περαιτέρω αναβάθμιση του επιπέδου επιμόρφωσης των μελών της Εθνικής Φρουράς στον τομέα της ασφάλειας και της άμυνας, προκειμένου η Δημοκρατία να βρίσκεται σε ετοιμότητα να ανταποκριθεί στις νέες μορφές απειλών, στην πολυπλοκότητα των σύγχρονων στρατιωτικών επιχειρήσεων, στο συνεχές μεταβαλλόμενο γεωπολιτικοστρατιωτικό περιβάλλον και στη ραγδαία εξέλιξη της τεχνολογίας.

Σύμφωνα με τον Υπουργό Άμυνας, η επιμόρφωση των μελών των σωμάτων ασφαλείας θεωρείται εξαιρετικής σημασίας, ιδιαίτερα στις παρούσες συνθήκες, κατά τις οποίες η αντιμετώπιση των νέων μορφών απειλών προϋποθέτει τη συνεργασία μεταξύ των κρατών και την ανάπτυξη κοινών πρωτοβουλιών στον στρατιωτικό τομέα, κυρίως στον ευρωπαϊκό χώρο, και θα συμβάλει στην κατοχύρωση της ασφάλειας και στην προαγωγή συνθηκών ειρήνης και συνεργασίας.

Ο επικεφαλής ανάπτυξης της ακαδημίας ενημέρωσε την επιτροπή ότι η εν λόγω ακαδημία συγκροτήθηκε από το Υπουργείο Άμυνας τον Ιανουάριο του 2017 στο πλαίσιο της αναδιοργάνωσης και του εκσυγχρονισμού της Εθνικής Φρουράς. Περαιτέρω, ενημέρωσε την επιτροπή για την πενταετή δράση της ακαδημίας τόσο σε εθνικό όσο και σε διεθνές επίπεδο και ανέφερε ότι υποβλήθηκε αίτηση, ώστε να διαπιστευθεί ως μέλος του Erasmus+ για την πενταετία 2023-2027. Η ακαδημία πληροί όλα τα κριτήρια που τέθηκαν από το Ίδρυμα Διαχείρισης Ευρωπαϊκών Προγραμμάτων, το οποίο θα εξετάσει την εν λόγω αίτηση, με εξαίρεση το κριτήριο της ύπαρξης νομικής οντότητας. Γι’ αυτό κρίθηκε σκόπιμη η προτεινόμενη με το νομοσχέδιο τροποποίηση, ώστε να θεσμοθετηθεί η ακαδημία.

Κατά τη συζήτηση του νομοσχεδίου μέλη της επιτροπής εξέφρασαν επιφυλάξεις όσον αφορά την πρόνοια του νομοσχεδίου δυνάμει της οποίας η οργάνωση, ο τρόπος λειτουργίας και επιμέρους λεπτομέρειες για το έργο της ακαδημίας θα ρυθμίζονται με απόφαση του Υπουργού Άμυνας, υποστηρίζοντας ότι δεν είναι ορθό να επαφίεται στη διακριτική ευχέρεια του εκάστοτε Υπουργού Άμυνας να αποφασίζει για τα θέματα αυτά. Συνεπώς, εισηγήθηκαν την τροποποίηση της εν λόγω πρόνοιας, ώστε η οργάνωση, ο τρόπος λειτουργίας και επιμέρους λεπτομέρειες για το έργο της ακαδημίας να ρυθμίζονται με κανονισμούς που θα εκδίδονται από το Υπουργικό Συμβούλιο και θα κατατίθενται στη Βουλή για έγκριση. Σημειώνεται ότι η εισήγηση έγινε αποδεκτή από το Υπουργείο Άμυνας και αναθεωρήθηκε ανάλογα το κείμενο του νομοσχεδίου.

Η Κοινοβουλευτική Επιτροπή Άμυνας, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί κατά τη συζήτηση του νομοσχεδίου στην ολομέλεια του σώματος.

29 Νοεμβρίου 2022

ΟΠ/ΑΓ/ΓΧ

Αρ. Φακ. 23.01.063.211-2022